U-I-11/11
Natisni
Opravilna št.:
U-I-11/11
Datum odločitve:
20. 12. 2011
ECLI:
ECLI:SI:USRS:2011:U.I.11.11
Akt:
Energetski zakon (Uradni list RS, št. 27/07 – uradno prečiščeno besedilo, 70/08 in 22/10) (EZ), zadnji stavek 3. odst. 59. čl.
Izrek:
Pobuda za začetek postopka za oceno ustavnosti zadnjega stavka tretjega odstavka 59. člena Energetskega zakona (Uradni list RS, št. 27/07 – uradno prečiščeno besedilo, 70/08 in 22/10) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa. 
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Sklad kmetijskih zemljišč in gozdov Republike Slovenije, Ljubljana
Datum vloge:
12. 1. 2011
Vrsta odločitve:
sklep
Vrsta rešitve:
zavrženje
Dokument:
US29640
Dokument v PDF obliki:
U-I-11-11.pdf
125 KB
Prenesite datoteko
U-I-11/11-4
20. 12. 2011
S K L E P
Ustavno sodišče je v postopku za preizkus pobude Sklada kmetijskih zemljišč in gozdov Republike Slovenije, Ljubljana, ki ga zastopa direktorica Irena Šinko, na seji 20. decembra 2011
sklenilo:
Pobuda za začetek postopka za oceno ustavnosti zadnjega stavka tretjega odstavka 59. člena Energetskega zakona (Uradni list RS, št. 27/07 – uradno prečiščeno besedilo, 70/08 in 22/10) se zavrže.
Obrazložitev
1. Pobudnik izpodbija v izreku tega sklepa navedeno določbo. Zatrjuje, da je v neskladju z 2., 8., 69. in 71. členom Ustave. Navaja, da je na podlagi izpodbijane določbe začel prejemati zahtevke investitorjev za sklenitev brezplačne služnostne pogodbe. Pobudnik naj bi imel v letu 2009 precejšen dohodek iz naslova sklenjenih služnostnih pogodb. Z zmanjšanjem prihodkov iz naslova služnosti naj bi bila zmanjšana možnost pobudnika, da zagotavlja svoje osnovne funkcije, tj. izboljševanje proizvodnih sposobnosti in povečevanje kmetijskih zemljišč, kmetij in gozdov v lasti Republike Slovenije.
2. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo – v nadaljevanju ZUstS). Po drugem odstavku navedenega člena ZUstS je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Izpodbijana določba ne učinkuje neposredno. Služnost v javno korist se ustanovi s pogodbo o ustanovitvi služnosti ali z upravno odločbo v posebnem postopku (Zakon o urejanju prostora, Uradni list RS, št. 110/02 – v nadaljevanju ZUreP-1). O odškodnini v primeru ustanovitve služnosti odloča sodišče na predlog prizadetega lastnika (osmi odstavek 110. člena ZUreP-1). V takšnih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-275/07 z dne 22. 11. 2007 (Uradni list RS, št. 110/07, in OdlUS XVI, 82). Iz razlogov, navedenih v zgoraj citiranem sklepu, pobudnik ne izkazuje pravnega interesa za začetek postopka za oceno ustavnosti izpodbijane zakonske določbe. Zato je Ustavno sodišče njegovo pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10 in 56/11) v sestavi: predsednik dr. Ernest Petrič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, mag. Miroslav Mozetič, Jasna Pogačar, mag. Jadranka Sovdat in Jan Zobec. Sklep je sprejelo soglasno.
dr. Ernest Petrič
Predsednik